**Sarah Louise Palin** [ˈserə luˈiz peɪlɪn] (o.s. **Heath**, s. 11. helmikuuta 1964 Sandpoint, Idaho) on yhdysvaltalainen republikaanipoliitikko ja Alaskan entinen kuvernööri. Palin oli republikaanien John McCainin varapresidenttiehdokkaana vuoden 2008 Yhdysvaltain presidentinvaaleissa.

Palin nousi Alaskan kuvernööriksi vuonna 2006. Palinin valinta oli historiallinen, sillä hänestä tuli sekä Alaskan kaikkien aikojen nuorin kuvernööri (virkaan astuessaan 42-vuotias) että osavaltionsa ensimmäinen naispuolinen kuvernööri. Lisäksi hän oli osavaltionsa kuvernööreistä ensimmäinen, joka on syntynyt Alaskan osavaltioksi tulemisen jälkeen. Häntä edelsi Frank Murkowski. Palin ilmoitti eroavansa Alaskan kuvernöörin virastaan heinäkuussa 2009.

Palin on aiemmin toiminut Wasillan pormestarina. Hän syntyi Sandpointissa, Idahossa, ja opiskeli journalismia Idahon yliopistossa. Vuonna 2002 hän yritti päästä Alaskan varakuvernööriksi. Hän jäi kuitenkin toiselle sijalle häviten Loren Lemanille. Kuvernöörinä hän korvasi Frank Murkowskin 2006.

Yksityiselämä
-------------

Palinilla on aviomies Todd ja viisi lasta, Bristol, Piper, Track, Willow ja Trig. Nuorimmaisella lapsista on Downin oireyhtymä. Ennen poliittista uraansa Palin voitti vuonna 1984 Miss Wasilla -kauneuskilpailun. Hän osallistui voiton johdosta myös Miss Alaska -kisaan, jossa sijoittui toiseksi. Palin on Kansallisen kivääriyhdistyksen NRA:n jäsen. Hän on myös innokas metsästyksen ja kalastuksen harrastaja.

Palin syntyi roomalaiskatoliseen perheeseen. Hän on aikaisemmin kuulunut helluntailaiseen Assembly of God -kirkkoon, mutta vaihtoi 2002 Wasilla Bible Churchiin, joka ei kuulu mihinkään kirkkokuntaan.

Poliittiset näkemykset
----------------------

Palin kuuluu Pro life -liikkeeseen, joka vastustaa aborttia. Palin hyväksyy abortin vain siinä tilanteessa, jossa äidin henki on vaarassa. Aborttikysymyksen arveltiin etukäteen nousevan vaalien yhdeksi pääteemaksi. 

Palin suhtautuu kielteisesti samaa sukupuolta olevien avioliittoihin. Palinin mielestä homoseksuaalisuudesta voi "parantua rukouksen voimalla". 

Palin hyväksyy kuolemanrangaistuksen.

Palin puolustaa Alaskaan rakennettavaa öljyputkea "Jumalan tahtona" ja pitää Irakin sotaa Jumalan antamana tehtävänä. Hän ei usko ilmaston lämpenemisen johtuvan ihmisen toimenpiteistä.

Palin on kannattanut öljynporauksen aloittamista suojellulla alueella Alaskassa. McCain on puolestaan vastustanut hanketta. Palin vastusti Yhdysvaltain ympäristöviraston aietta julistaa jääkarhu uhanalaiseksi lajiksi. Lisäksi hän vastusti aloitetta, joka olisi kieltänyt susien ja karhujen harrastusmetsästyksen lentokoneesta ja helikopterista käsin, ja käytti ehdotuksen vastaiseen kampanjointiin 400 000 dollaria osavaltion varoja. Hän ehdotti myös 150 dollarin tapporahaa jokaisesta sudesta; ehdotus ei mennyt läpi.

Sarah Palin vierailee saksalaisessa sotilassairaalassa 26. heinäkuuta 2007.
Palinin perhe varapresidenttinimityksestä ilmoittaneessa republikaanien puoluekokouksessa. Bristol-tyttären (oikealla) raskaus herätti Yhdysvalloissa keskustelua teiniraskauksista muun muassa äidin aborttia vastustavan ja sukupuolista pidättyvyyttä kannattavan asenteen johdosta.
Alaskan kuvernöörivaalien aikaan Palin kannatti koulujen biologianopetukseen kreationismia evoluutioteorian rinnalle. Tultuaan valituksi kuvernööriksi hän ei ryhtynyt toimiin opetussuunnitelmien muuttamiseksi. Palin kuitenkin hyväksyy kreationismista puhumisen oppitunneilla. Palin ei kannata seksuaalikasvatusta kouluihin, vaan nuorille suunnattuja pidättyvyyskampanjoita.

Kohua ja kritiikkiä
-------------------

Sarah Palinin on kuvernööriaikanaan saanut syytöksiä vallan väärinkäytöstä. Palinia on syytetty erään poliisipäällikön savustamisesta virastaan, koska tämä ei suostunut erottamaan poliisia, joka oli Sarah Palinin sisaren entinen aviomies; näillä oli huoltajuusriita.

Palin väittää vastustaneensa John McCainin "valtion varojen tuhlaamiseksi" kuvaamaa 200 miljoonan dollarin siltahanketta, vaikka hän kuvernöörinä ajoi sitä.

Palin aiheutti vuonna 2009 kohua kritisoidessaan Obaman terveydenhuoltouudistusta. Palin kirjoitti Facebook-sivuillaan, että toteutuessaan Obaman ajama uudistus toisi maahan "kuoleman paneelit", jotka päättäisivät kuka saa hoitoa ja kuka ei. Palinin mielestä esimerkiksi hänen downsyndroomasta kärsivä lapsensa ei saisi Obaman systeemissä hoitoa, koska lapsi ei tuota yhteiskunnalle mitään. Palin kuvali tätä järjestelmää "suorastaan pahaksi". Obama vastasi Palinille, etteivät moiset "omituiset huhut" pidä lainkaan paikkaansa ja ettei kenenkään elämästä päätetä Washingtonin byrokratian mukaan.

Vuonna 2011 nousi kohu Palinin verkkosivuilla olleesta materiaalista. Demokraattien kongressiedustaja Gabrielle Giffords joutui salamurhayrityksen kohteeksi ja Palinia syytettiin vihapolitikoinnista ja vihanlietsonnasta Giffordsia vastaan. Palinin verkkosivuilla oli ollut Yhdysvaltain kartta, jossa oli merkitty aseen tähtäinsymbolilla Obaman terveydenhuoltouudistusta kannattavien poliitikkojen vaalipiirejä. Giffords oli yksi uudistusta kannattavista poliitikoista. Kohun katsottiin myös vahingoittaneen Palinin mahdollisuuksia nousta presidenttiehdokkaaksi vuonna 2012. Palinin väkivaltaista retoriikkaa on arvosteltu sekä oikeistosta että vasemmistosta. Palin haastoi *The New York Timesin* oikeuteen, koska lehdessä oli kirjoitettu hänen verkkosivuillaan julkaistusta kartasta ja Giffordsin vakavasta haavoittumisesta samassa kontekstissa. Haaste hylättiin piirioikeudessa vuonna 2017 mutta hyväksyttiin myöhemmin Palinin esitettyä lisää todisteita kanteen nostamiseksi. Palin hävisi oikeusjutun helmikuussa 2022.

Kuvernöörin viran jälkeen
-------------------------

Palin luopui Alaskan kuvernöörin virasta heinäkuussa 2009. Tämän jälkeen hän julkaisi bestselleriksi nousseen kirjan *Going Rogue*, jossa kertoo presidentinvaalikampanjasta oman näkökulmansa. Palin solmi myös sopimuksen Fox News -kanavan kanssa ja toimi kanavan asiantuntijana ja poliittisena kommentaattorina. Palinin arvioidaan ansainneen kirjallaan, sopimuksillaan ja julkisilla esiintymisillään vähintään 12 miljoonaa dollaria kuvernöörin virastaan luopumisen jälkeen. Palin on myös esiintynyt Tea Party -liikkeen kokouksissa puhujana. Tea Party vastustaa Obaman hallintoa ja puheessaan Palin syytti Obamaa vaalilupausten pettämisestä ja katsoi Yhdysvaltain olevan valmis uuteen vallankumoukseen. Palin jatkoi Obaman hallinnon kritisointia vuonna 2010 toteamalla Yhdysvaltain kansallisen kivääriyhdistyksen NRA:n vuosikokouksessa uskovansa, että Obaman hallinto kieltäisi yhdysvaltalaisilta aseet ja ammukset, jos hallinto uskoisi voivansa ajaa muutokset läpi ilman vastusta. Palin itse on NRA:n pitkäaikainen jäsen.

Vuoden 2011 lokakuussa Palin ilmoitti, ettei pyri presidenttiehdokkaaksi vuoden 2012 presidentinvaaleihin.

Tammikuussa 2013 Palinin ja Fox Newsin yhteistyön julistettiin päättyneen. Myöhemmin samana vuonna hänet palkattiin uudelleen Foxille analyytikoksi.

Lähteet
-------

1. ↑  Hän on McCainin luottonainen *Uusi Suomi*.  29.8.2008. Viitattu 19.6.2020.
2. ↑  Sarah Palin eroaa virastaan Alaskan kuvernöörinä  *Helsingin Sanomat*.  3.7.2009 .  Arkistoitu 6.7.2009 . Viitattu 19.6.2020.
3. ↑  Sarah Palin eroaa Alaskan kuvernöörin tehtävästä *Yle Uutiset*.  3.7.2009 . Viitattu 19.6.2020.
4. ↑  McCainin aisapariksi Sarah Palin *Helsingin Sanomat*.  29.8.2008.  Arkistoitu 21.11.2011. Viitattu 19.6.2020.
5. ↑  Severson, Kim & Johnson, Kirk: In Palin’s Life and Politics, Goal to Follow God’s Will *The New York Times*.  5.9.2008. Viitattu 19.6.2020. (englanniksi)
6. 1 2 3  [Alaska Gov. Sarah Palin: a true-false guide ] *SFGate*.  3.9.2008. Viitattu 19.6.2020. (englanniksi)
7. ↑  Sarah Palin on Civil Rights *www.ontheissues.org*. Viitattu 7.3.2023.
8. ↑  Suzanne Goldenberg: Meet the Barracuda: anti-abortion, pro-death penalty and gun-lover *The Guardian*.  29.8.2008. Viitattu 7.3.2023. (englanniksi)
9. ↑  Sarah Palin: Irakin sota on "tehtävä Jumalalta" *Iltalehti*.  4.9.2008. Viitattu 19.6.2020.
10. ↑  Sokala, Hannu: Lehti: Palin vaaraksi ympäristölle *Taloussanomat*.  6.9.2008. Viitattu 19.6.2020.
11. ↑  Doyle, Leonard: Palin: the real scandal *The Independent*.  6.9.2008. Viitattu 19.6.2020. (englanniksi)
12. ↑  Simon, Stephanie : Anti-Abortion Activists Cheer McCain's Pick *The Wall Street Journal*.  30.8.2008 . Viitattu 19.6.2020. (englanniksi)
13. ↑  Metha, Seema : Palin appears to disagree with McCain on sex  *Los Angeles Times*.  6.9.2008 .  Arkistoitu 9.9.2008 . Viitattu 19.6.2020. (englanniksi)
14. ↑  Joling, Dan : Palin has not pushed creation science as governor  *AP*.  3.9.2008 .  Arkistoitu 29.9.2008 . Viitattu 19.6.2020. (englanniksi)
15. ↑  'Creation science' enters the raceSarah Palin ja kreationismi kouluissa (Arkistoitu – Internet Archive)
16. 1 2 3  John McCain valitsi väärin?.  *Kansan Uutiset/Viikkolehti*, 2008, nro 5.9. s. 39. *lähde tarkemmin?*
17. ↑  Weiner, Rachel : Palin: Obama’s "Death Panel" Could Kill My Down Syndrome Baby *HuffPost*.  7-9-2009 . Viitattu 19.6.2020. (englanniksi)
18. ↑  Katz, Celeste : President Obama fires back at Sarah Palin post claiming his health plan would create a 'death panel' .  8.8.2009 .  Arkistoitu 9.8.2009 . Viitattu 19.6.2020. (englanniksi)
19. ↑  Lindewall, Heidi: Arizonan ampumiset: Sarah Palinin joukot puolustautuvat *Iltalehti*.  11.01.2011. Viitattu 19.6.2020.
20. ↑  Sarah Palin mokasi pahasti *Uusi Suomi*.  11.1.2011.  Arkistoitu 13.1.2011. Viitattu 19.6.2020.
21. ↑  Sarah Palin Gets Libel Trial Against New York Times *The Hollywood Reporter*.  28.8.2020. Viitattu 1.11.2020. (englanniksi)
22. ↑  Sarah Palin loses defamation case against 'The New York Times' *npr.org*.  15.2.2022. Viitattu 16.2.2022. (englanniksi)
23. ↑  Mosk, Matthew: Sarah Palin Has Earned an Estimated $12 Million Since July *ABC News*.  12.4.2010. Viitattu 19.6.2020. (englanniksi)
24. ↑  Kirk, Jim & Millard, Mike: Sarah Palin Tells Tea Party U.S. Needs ‘Another Revolution’ *BusinessWeek / Bloomberg*.  7.2.2010.  Arkistoitu 11.2.2010. Viitattu 19.6.2020. (englanniksi)
25. ↑  Ihmisiä pelotellaan USA:ssa – "He kieltävät aseemme" *Uusi Suomi*.  15.5.2010.  Arkistoitu 16.5.2010. Viitattu 19.6.2020.
26. ↑  Shackle, Samira: Sarah Palin will not run for president in 2012 *New Statesman*.  6.10.2011. Viitattu 19.6.2020. (englanniksi)
27. ↑  Applewhite, J. Scott: Sarah Palin, Fox News part ways *AP*.  25.1.2013. Viitattu 19.6.2020. (englanniksi)
28. ↑  Bauder, David: Months Later, Sarah Palin Back as Fox News Analyst *AP*.  13.6.2013.  Arkistoitu 19.6.2013. Viitattu 19.6.2020. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Sarah Palin**.
* Palinin virallinen Facebook -sivusto
* Palinin virallinen Twitter -sivusto
* Palinin virallinen YouTube -sivusto
* Palinin virallinen poliittinen toimintakomitea SarahPAC

|  |  |  |  |  |
| --- | --- | --- | --- | --- |
| 

| * n
* k
* m
Alaskan kuvernöörit |
| --- |
|  |
| 
1. Kinkead
2. Swineford
3. Knapp
4. Sheakley
5. Brady
6. Hoggatt
7. Clark
8. Strong
9. Riggs
10. Bone
11. Parks
12. Troy
13. Gruening
14. Heintzleman - Hendrickson
15. Stepovich -Hendrickson
16. Egan
17. Hickel
18. Miller
19. Egan
20. Hammond
21. Sheffield
22. Cowper
23. Hickel
24. Knowles
25. Murkowski
26. Palin
27. Parnell
28. Walker
29. Dunleavy

 |  |

 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Belgia
* Yhdysvallat
* Ruotsi
* Tšekki
* Alankomaat
* Puola

 |
|  |
| Muut | 
* SNAC
* IdRef

 |

 |